b'\n_START_ARTICLE_\nLa Une\n_START_SECTION_\nHistorie\n_START_PARAGRAPH_\nPr\xc3\xb8vesendinger med fjernsyn startet i Belgia 2. juni 1952, med kroningen av Elizabeth II av Storbritannia. 31. oktober \xc3\xa5ret etter hadde kanalen \xe2\x80\x93 da under navnet T\xc3\xa9l\xc3\xa9-Bruxelles \xe2\x80\x93 sine f\xc3\xb8rste offisielle sending, en variet\xc3\xa9forestilling kalt Boum!. I starten sendte kanalen to timer daglig, seks dager i uken. Mye av dette var videreformidling av sendingene til franske RTF. I starten var det bare 6500 tv-apparater i Belgia. I 1956 passerte tallet 100\xc2\xa0000, og i 1960 var det over 700\xc2\xa0000 registrerte tv-apparater i landet._NEWLINE_I 1960 vedtok Belgias parlament en ny lov som delte Det nasjonale kringkastingsinstituttet INR/NRI opp i vallonske Radio-T\xc3\xa9l\xc3\xa9vision Belge (RTB) og flamske Belgische Radio en Televisie (BRT). De to kringkasterne var uavhengige av hverandre, og de hadde full sende- og pressefrihet. Kanalen skiftet dermed navn fra INR til RTB._NEWLINE_I 1977 endret RTB navn til dagens RTBF. Samtidig lanserte RTBF sin andre tv-kanal, RTbis (i dag kalt La Deux), f\xc3\xb8rstekanalen endret navn til RTBF 1. Tyve \xc3\xa5r senere, i 1997, gjorde vallonske myndigheter RTBF om til et selvstendig og egenstyrt offentlig selskap. Samtidig endret kanalen navn til RTBF La 1, og i januar 2004 ble navnet endret til dagens La Une. I 2011 sluttet La Une med analoge sendinger og gikk over til digitale sendinger. I dag er La Une tilgjengelig over hele Belgia p\xc3\xa5 alle digitale plattformer, satellitt-tv og kabel-tv.'